વોશિંગ્ટન- પાકિસ્તાની સેનાના વડા જનરલ કમર જાવેદ બાજવા અને અમેરિકાના વિદેશપ્રધાન માઈક પોમ્પીયોએ દ્વિપક્ષીય સંબંધો અને અફઘાનિસ્તાનમાં રાજકીય સમાધાન અંગે ફોન પર ચર્ચા કરી હતી. આ દરમિયાન માઈક પોમ્પીયોએ પાકિસ્તાનને આતંકવાદ સામે પગલાં લેવા માટે શિખામણ પણ આપી હતી. અમેરિકાના વિદેશ વિભાગના પ્રવક્તા હિથર નોર્ટે જણાવ્યું કે, માઈક પોમ્પીયો દ્વારા કરવામાં આવેલા ફોન કોલ્સમાં જે વિષયો પર ચર્ચા કરવામાં આવી તેમાં દક્ષિણ એશિયામાં રણનીતિ અને કોઈ પણ પ્રકારના ભેદભાવ વગર તમામ આતંકવાદીઓ અને આતંકવાદી સંગઠનો પર કાર્યવાહી કરવા અંગેના વિષયનો સમાવેશ કરવામાં આવ્યો હતો.